# Scrierea cu doi sau trei „i”

Un lucru care generează destul de multe greşeli în zilele noastre este dublarea sau chiar triplarea lui "i" în diferite situaţii. Bineînţeles că greşelile nu ar apărea dacă s-ar cunoaşte scrierea corectă a cuvintelor.  
  
Voi încerca să lămuresc câteva situaţii:  
  
1. De cele mai multe ori, dublarea lui "i" apare la formele articulate de plural ale substantivelor masculine:  
pui - pui: puii  
perete - pereţi: pereţii  
băiat - băieţi: băieţii  
părinte - părinţi: părinţii  
  
Exemple:  
corect - Băieţii aceia au fost acolo.  
greşit - Băieţi aceia au fost acolo.  
corect - Am văzut doi băieţi.  
greşit - Am văzut doi băieţii.  
  
De asemenea, există substantive feminine care au doi "i" la plural, în cazul în care există unul urmat de "e" la singular:  
manie - manii  
situaţie - situaţii  
mantie - mantii  
soţie - soţii  
  
  
2. copii-copiii  
  
copii - plural al substantivului "copil" : Mi-a vorbit despre copii.  
- plural al substantivului "copie": Tablourile pe care le-ai văzut sunt copii fidele ale originalului.  
copiii - plural articulat al substantivului "copil": Copiii vor veni cu părinţii în excursie.  
  
2. vi-vii-viii  
  
vi - pronume personal, persoana a II-a, numărul plural, formă neaccentuată: Vi s-a spus ce să faceţi.  
vii - verbul "a veni", modul indicativ prezent, persoana a doua, numărul singular: Tu vii cu mine.  
- la fel la modul conjunctiv: Vreau să vii cu mine.  
- pluralul adjectivului "viu": Mamiferele nasc pui vii.  
- pluralul substantivului "vie": Bunicul are două vii pe acest deal.  
viii - pluralul substantuvului obţinut de la adjectivul "viu" prin articulare: Bunicul mereu spunea: "Viii cu viii şi morţii cu morţii".  
  
3. mi-mii/mi-i  
mi - pronume personal, persoana I, numărul singular, formă neaccentuată: Mi s-a spus ce să fac.  
mii - formă a numeralului cardinal: Am avut două mii de lei.  
mi-i - pronumele de mai sus + formă pronominală neaccentuată de persoana a III-a plural: Mi-i amintesc pe aceşti băieţi.  
  
4. ni - nii  
- prima formă este corectă: pronume personal, persoana I plural: Ni s-a spus asta.  
- a doua formă este greşită - corect: ni-i - forma de mai sus + formă de persoana a III-a a pronumelui: Nu ni-i amintim pe aceşti oameni.  
  
5. ţi-ţii/ţi-i  
  
ţi - pronume personal la persoana a doua singular: Ţi s-a spus asta de multe ori.  
ţii - verbul a "ţine" la indicativ prezent sau conjunctiv prezent la persoana a doua singular: Văd că ţii cum trebuie arma.; Vreau să ţii minte ce am vorbit.  
ţi-i - pronumele de mai sus + formă pronominală neaccentuată de persoana a III-a plural: Nici tu nu ţi-i aminteşti, nu-i aşa?

# Problema lui „decât”

Radu Paraschivescu: Am afirmat, pe la jumătatea lui 2014, că „**decât” se foloseşte doar în construcţii negative** şi că **pentru construcţiile afirmative enunţurile se formează cu ajutorul lui „doar”**.

Afirmaţia trebuie nuanţată într-o oarecare măsură.

Există enunţuri cu subînţeles negativ, în care însă folosirea lui „decât” este corectă. Mai trebuie spus că în aceste cazuri **„decât” apare la începutul enunţului şi poate fi înlocuit prin „în loc să”**.

Iată un exemplu:

**„Decât să stau acasă şi să mă uit la televizor, prefer să mă plimb cu prietenii”**. Enunţul echivalent, şi marcat negativ, este: „Nu vreau să stau acasă şi să mă uit la televizor, prefer să mă plimb cu prietenii”.

Un alt exemplu:

**„Decât să citesc cartea, mai bine văd filmul”**. (Oho, de câte ori n-am auzit formula asta păcătoasă!) Enunţul echivalent, şi marcat negativ, este: „N-am chef să citesc cartea, mai bine văd filmul”.

În fine, un al treilea exemplu:

**„Decât să vă bateţi gura de pomană, mai bine puneţi mâna şi faceţi ceva concret”**. Enunţul echivalent, şi marcat negativ, este: „N-are rost să vă bateţi gura de pomană, mai bine puneţi mâna şi faceţi ceva concret”.

O situaţie asemănătoare întâlnim în expresiile mai puţin academice din categoria **„Decât să moară mama, mai bine să moară mă-sa”**. Şi aici întâlnim un subînţeles negativ, iar enunţul echivalent, şi marcat negativ, este: „Nu vreau să moară mama, mai bine să moară mă-sa”.

Acelaşi lucru este valabil pentru enunţul **„Decât codaş la oraş, mai bine în satul tău fruntaş”**, al cărui echivalent marcat negativ este „Nu vreau să fiu codaş la oraş, prefer să rămân în satul meu fruntaş”.

**Enunţurile unde folosirea lui „decât” este greşită sunt enunţurile afirmative în care „decât" uzurpă drepturile lui „doar”**. Aici e marea problemă, mai cu seamă că numărul celor care comit această eroare creşte de la o zi la alta. Nu m-aş mira câtuşi de puţin ca, la un moment dat, greşeala să devină normă şi să fim siliţi s-o aplicăm. N-ar fi prima situaţie de acest gen. Până atunci însă, să spunem că în cazurile în care „doar” şi „decât” au sarcină modal-cantitativă, **„doar” se foloseşte în enunţurile afirmative, iar „decât” în enunţurile negative**.

Asta înseamnă că vom spune:

**„Am văzut DOAR trei filme ale acestui regizor”**, respectiv **„Trenul nu a oprit DECÂT în cinci gări până la Bucureşti”**.

La fel, vom spune **„Studenţii au dat DOAR un examen”**, respectiv **„Nu mi-au rămas DECÂT treizeci de lei după ce m-am întors de la cumpărături”**.

Oamenii încurcă în continuare borcanele şi e de datoria noastră să încercăm să-i ajutăm să n-o mai facă. Iată de ce vă propun trei triplete care cuprind la început varianta greşită şi apoi cele două variante corecte. Iată-le:

**Variantă greşită**: ***Mihai a rămas la bunici decât o săptămână.***

**Prima variantă corectă**: Mihai a rămas la bunici **doar** o săptămână (**afirmativ**).

**A doua variantă corectă:** Mihai nu a rămas la bunici **decât** o săptămână (**negativ**).

**Variantă greşită**: ***Ne-a rămas decât să tragem concluziile care se impun.***

**Prima variantă corectă**: Ne-a rămas **doar** să tragem concluziile care se impun (afirmativ).

**A doua variantă corectă**: Nu ne-a rămas **decât** să tragem concluziile care se impun (negativ).

**Variantă greşită**: ***Sportiva a alergat decât doi kilometri şi apoi a abandonat.***

**Prima variantă corectă**: Sportiva a alergat doar doi kilometri şi apoi a abandonat (afirmativ).

**A doua variantă corectă**: Sportiva nu a alergat decât doi kilometri şi apoi a abandonat (negativ).